SMERNICA KOMISIE 2004/104/ES
zo 14. októbra 2004
prispôsobujúca technickému pokroku smernicu Rady 72/245/EHS týkajúcu sa rádiového rušenia (elektromagnetická kompatibilita) vozidiel a meniaca a doplňujúca smernicu 70/156/EHS o aproximácii právnych predpisov členských štátov týkajúcich sa typového schvaľovania motorových vozidiel a ich prípojných vozidiel
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov týkajúcich sa typového schvaľovania motorových vozidiel a ich prípojných vozidiel (1), a najmä na jej článok 13 odsek 2,
so zreteľom na smernicu Rady 72/245/EHS z 20. júna 1972 týkajúcu sa rádiového rušenia (elektromagnetická kompatibilita) vozidiel (2), a najmä na jej článok 4,
keďže:
(1)
Smernica 72/245/EHS je jednou zo samostatných smerníc, ktoré sa týkajú postupu typového schvaľovania ustanoveného v smernici 70/156/EHS.
(2)
Od roku 1995, keď smernica 72/245/EHS bola zmenená a doplnená, sa podstatne zvýšil počet elektrických a elektronických komponentov, ktoré sa montujú do motorových vozidiel. Tieto komponenty teraz riadia nielen prístroje zabezpečujúce pohodlie, poskytovanie informácií a zábavu, ale aj niektoré funkcie týkajúce sa bezpečnosti.
(3)
Z hľadiska skúseností získaných od zmeny a doplnenia smernice 72/245/EHS už nie je potrebné, aby zariadenia montované do vozidiel ako dodatočná výbava, ktoré nemajú vplyv na bezpečnostné funkcie, boli upravené smernicou špecificky sa týkajúcou elektromagnetickej kompatibility (EMC) v automobilovom odvetví. Pre tieto zariadenia stačí získať vyhlásenie o zhode v súlade s postupmi ustanovenými v smernici Rady 89/336/EHS z 3. mája 1989 o aproximácii právnych predpisov členských štátov týkajúcich sa elektromagnetickej kompatibility (3) a v smernici 1999/5/ES Európskeho parlamentu a Rady z 9. marca 1999 o rádiových zariadeniach a koncových telekomunikačných zariadeniach a o vzájomnom uznávaní ich zhody (4).
(4)
Požiadavky EMC a ustanovenia o skúšaní elektrických a elektronických zariadení sa stále aktualizujú prostredníctvom normalizačnej práce Zvláštneho medzinárodného výboru pre rádiové rušenie (CISPR) a Medzinárodnej organizácie pre normalizáciu (ISO). Preto je vhodné odvolávať sa v tejto smernici na skúšobné postupy ustanovené v najnovších vydaniach príslušných noriem.
(5)
Smernicu 72/245/EHS preto treba zodpovedajúco zmeniť a doplniť.
(6)
Zmeny a doplnky smernice 72/245/EHS majú vplyv na smernicu 70/156/EHS. Preto túto smernicu treba zodpovedajúco zmeniť a doplniť.
(7)
Opatrenia ustanovené v tejto smernici sú v súlade so stanoviskom výboru pre prispôsobovanie technickému pokroku, ktoré sa ustanovuje v smernici 70/156/EHS,
PRIJALA TÚTO SMERNICU:
Článok 1
Prílohy smernice 72/245/EHS sa nahrádzajú prílohami tejto smernice.
Článok 2
1. S platnosťou od 1. januára 2006 pre vozidlá, komponenty alebo samostatné technické jednotky, ktoré sú v súlade s ustanoveniami zakotvenými v prílohách I až X smernice 72/245/EHS naposledy zmenenej a doplnenej touto smernicou, žiadny členský štát nesmie z dôvodu elektromagnetickej kompatibility:
a)
odmietnuť poskytnúť ES typové schválenie alebo národné typové schválenie, ani
b)
zakázať registráciu, predaj alebo začatie používania.
2. S platnosťou od 1. júl 2006 pre vozidlá, komponenty alebo samostatné technické jednotky, v prípade ktorých ustanovenia zakotvené v prílohách I až X smernice 72/245/EHS naposledy zmenenej a doplnenej touto smernicou nie sú splnené, členské štáty z dôvodov týkajúcich sa elektromagnetickej kompatibility:
a)
už nesmú poskytnúť ES typové schválenie a
b)
môžu odmietnuť poskytnúť národné typové schválenie.
3. Ak s platnosťou od 1. januára 2009 ustanovenia zakotvené v prílohách I až X smernice 72/245/EHS naposledy zmenenej a doplnenej touto smernicou nie sú splnené, členské štáty z dôvodov týkajúcich sa elektromagnetickej kompatibility:
a)
zvážia, či sprievodné osvedčenia o zhode, ktoré sa vydali pre nové vozidlá v súlade s ustanoveniami smernice 70/156/EHS, by nemali prestať byť platné na účely článku 7 odseku 1 tejto smernice,
b)
môžu odmietnuť registráciu, predaj alebo začatie používania nových vozidiel.
4. Od 1. januára 2009 ustanovenia zakotvené v prílohách I až X smernice 72/245/EHS naposledy zmenenej a doplnenej touto smernicou, ktoré sa týkajú elektromagnetickej kompatibility, platia pre komponenty alebo samostatné technické jednotky na účely článku 7 odseku 2 smernice 70/156/EHS.
Článok 3
Smernica 70/156/EHS sa mení a dopĺňa takto:
1.
Príloha I sa mení a dopĺňa takto:
a)
nasledujúci riadok sa pridáva k písmenu 0.5:
„Meno a adresa prípadného oprávneného zástupcu:“
b)
vkladá sa nasledujúci bod:
„12.7.
Tabuľka týkajúca sa inštalácie, respektíve použitia vysokofrekvenčných vysielačov vo vozidle (vozidlách) (pozri prílohu I, 3.1.8.):
frekvenčné pásma [Hz]
max. výkon [W]
pozícia antény vo vozidle,
konkrétne podmienky pre inštaláciu a/alebo použitie
Žiadateľ o typové schválenie musí tiež dodať, podľa vhodnosti:
Doplnok 1
Zoznam (so značkou (značkami) a typom (typmi) všetkých elektrických, resp. elektronických komponentov, ktorých sa týka táto smernica (pozri body 2.1.9. a 2.1.10 prílohy I) a ktoré neboli predtým uvedené.
Doplnok 2
Schémy alebo výkresy všeobecného usporiadania elektrických, resp. elektronických komponentov (ktorých sa týka táto smernica) a všeobecného usporiadania káblových zväzkov.
Doplnok 3
Opis vozidla vybraného na reprezentáciu typu:
Štýl karosérie:
Ľavostranné alebo pravostranné riadenie:
Rázvor:
Doplnok 4
Príslušný protokol (protokoly) zo skúšky dodané výrobcom alebo skúšobňami schválenými/uznávanými na účel vypracovania osvedčenia o typovom schválení.“
2.
V prílohe III časti A sa pridáva nasledujúci riadok v písmene 0.5:
„Meno a adresa prípadného oprávneného zástupcu:“.
Článok 4
Prevzatie
1. Členské štáty prijmú a uverejnia najneskôr do 31. decembra 2005 zákony, iné právne predpisy a správne opatrenia potrebné na zabezpečenie súladu s touto smernicou. Okamžite oznámia Komisii text týchto predpisov a korelačnú tabuľku medzi týmito predpismi a touto smernicou.
Tieto predpisy budú uplatňovať od 1. januára 2006.
Keď členské štáty prijmú tieto predpisy, tieto musia obsahovať zmienku o tejto smernici, alebo takáto zmienka sa musí vykonať pri príležitosti ich oficiálneho uverejnenia. Členské štáty určia, ako treba vykonať takúto zmienku.
2. Členské štáty oznámia Komisii znenie hlavných predpisov vnútroštátneho práva, ktoré prijmú v oblasti upravenej touto smernicou.
Článok 5
Táto smernica nadobúda platnosť v dvadsiaty deň po jej uverejnení v Úradnom vestníku Európskej únie.
Článok 6
Táto smernica je adresovaná členským štátom.
V Bruseli 14. októbra 2004